### Beslutningstema

I denne sag skal det besluttes, om forslag til tillæg 11 for Spildevandsplan 2018-2027 skal sendes i 8 ugers offentlig høring.

### Historik

Ifølge lovgivningen skal en spildevandsplan indeholde eksisterende og planlagte spildevandsanlæg, samt afgrænsning af de enkelte kloakoplande. Ligeledes skal en spildevansplan være i overensstemmelse med kommuneplanen og understøtte de udpegede områder, hvis disse skal kloakeres.

Med tideligere vedtagelse af kommuneplantillæg nr. 133-510 og lokalplan nr. 167-510, blev et området nord for Skærbæk udlagt til aflastningsområde. Med planen blev det muligt at etablere blandt andet større udvalgsbutikker.

I forslag til tillæg 11 for gældende spildevandsplan, udlægges dette område i Skærbæk til fremtidig spildevandskloakering.

### Sagsfremstilling

Med forslag for tillæg 11 til Spildevandsplan 2018-2027, udlægges et mindre område i det nordlige Skærbæk til fremtidig kloakering. Området er afgrænset af nuværende matrikel nr. 2557 Skærbæk ejerlav, Skærbæk. Tillægget er med til at understøtte realiseringen, af den tidligere vedtaget lokalplan nr. 167-510 som udlagde området til aflastningsområde.

Status for området er, at det ikke er en del af spildevandsplanen, men vil med dette tillæg optages til fremtidig kloakering. Dette betyder, at områdets fremtidige bebyggelse får håndteret sanitært spildevand af forsyningsselskabet, mens regnvand fra befæstede arealer (tage m.m.) skal håndteres med egen privat løsning.

Tillægget danner det planmæssige grundlag for at inddrage et nyt kloakeringsområde i gældende spildevandsplan og at Tønder Spildevand A/S kan etablere de nødvendige ledningsanlæg og tekniske foranstaltninger til at sikre forsyning af området.

En vedtaget spildevandsplan udgør det juridiske grundlag for at udbygge og vedligeholde de offentlige spildevandsanlæg indenfor de økonomiske rammer, der er gældende for Tønder Spildevand A/S. Derudover udgør Spildevandsplanen grundlaget for, at grundejerne inden for kloakerede områder forpligtes til at tilslutte spildevand til det offentlige kloaksystem, samt til at betale tilslutnings-og vandafledningsbidrag. Endelig er en vedtaget spildevandsplan grundlaget for meddelelse af tilslutningstilladelser til virksomheder.

Forslag til tillæg 11 for Spildevandsplan 2018-2027, er blevet screenet efter Miljøvurderingslovens bestemmelser omhandlende planer. Screeningens afgørelse er, at tillægget ikke vurderes at få væsentlig indvirken på miljøet og derfor ikke skal gennemgå en fuld miljøvurdering.

**Strategisk indsats for Tønder Kommune**

Tillægget understøtter Verdensmål nr. 3 "Sundhed og trivsel", nr. 6 "Rent vand og sanitet"  og nr. 14 "Livet i havet".

### Økonomi

Tillægget har ingen økonomisk betydning for Tønder Kommune.

### Lovgrundlag

Miljøbeskyttelsesloven

Spildevandsbekendtgørelsen

Miljøvurderingsloven

### Indstilling Direktøren for Teknik, Miljø, Service og Beskæftigelse indstiller,

at forslag til tillæg 11 for Spildevandsplan 2018-2027 sendes i 8 ugers offentlig høring, og

at indstillingen videresendes til Økonomiudvalget og Kommunalbestyrelsen

**Beslutning fra Teknik- og Miljøudvalget, den 2. december 2025, pkt. 7:**

Indstillingen anbefales.

Udvalget erklærede Ernst Kjeldsen (C) inhabil. Ernst Kjeldsen deltog ikke i behandling af punktet.

**Beslutning Økonomiudvalget den 11. december 2025, pkt. 12:**

Udvalget erklærede Ernst Kjeldsen (C) for inhabil, hvorfor han ikke deltog i behandlingen af sagen.

Indstillingen anbefales.

### Beslutning

Kommunalbestyrelsen erklærede Ernst Kjeldsen (C) inhabil, hvorfor han ikke deltog i sagens behandling.

Indstillingen godkendt.

Mimi Hansen (T) deltog ikke i mødet.